O‘zbekistonda oilaviy tadbirkorlikni rivojlantirish dasturlari doirasida kreditlar yillik 14 foiz stavkada ajratiladi

“Oilaviy tadbirkorlikni rivojlantirish va aholining daromad manbaini kengaytirishga doir qo‘shimcha chora-tadbirlar to‘g‘risida”gi prezident qarori qabul qilindi. Bu haqda Telegram’dagi “Huquqiy axborot” kanali xabar berdi.
Qarorga muvofiq, 2022-yilda oilaviy tadbirkorlikni rivojlantirish dasturlari doirasida maqsadli jamg‘armalar hamda Tiklanish va taraqqiyot jamg‘armasining resurslari banklarga yillik 10 foizda joylashtiriladi, imtiyozli kreditlar yillik 14 foiz stavkada:
Hujjatga ko‘ra, kreditlar hokim yordamchisining tavsiyasi asosida ajratiladi. Chorvachilik uchun kreditlar kamida 10 dan 50 boshgacha chetdan keltirilgan naslli chorva mollarini boqish uchun kichik fermalarni tashkil etishga beriladi.
Shuningdek, “yetakchi” tadbirkorlarga dehqon xo‘jaliklari yer maydonlari va aholi tomorqalarida qishloq xo‘jaligi mahsulotlarini kooperatsiya asosida yetishtirish va yetishtirilgan mahsulotlarni xarid qilish uchun aylanma mablag‘larni to‘ldirishga kreditlar ajratiladi.
2022-yil 1-martdan kreditlar to‘liq raqamlashgan holda Oilaviy tadbirkorlikni rivojlantirish dasturlarining yagona elektron platformasi orqali ajratiladi.
Avvalroq O‘zbekistonda baliq yetishtiruvchi xonadon egalari uchun yer-mulk solig‘i 50 foizga kamaytirilib, ular o‘zini o‘zi band qilgan aholi toifasiga o‘tkazilishi, 2022-yilda 500 ming gektardan ziyod tomorqadan samarali foydalanish uchun 100 million dollar ajratilishi to‘g‘risida xabar berilgandi.